คลังพร้อมรบหนี้นอกระบบ
คลังเตรียมจัดแพ็กเกจใหม่ งัดพิโคไฟแนนซ์พร้อมดึงแบงก์รัฐปล่อยกู้รายย่อย หวังสยบหนี้นอกระบบให้อยู่หมัด
15 มิ.ย. 2559

คลังเตรียมจัดแพ็กเกจใหม่ งัดพิโคไฟแนนซ์พร้อมดึงแบงก์รัฐปล่อยกู้รายย่อย หวังสยบหนี้นอกระบบให้อยู่หมัด
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) เปิดเผยว่า กระทรวงการคลังเตรียมออกมาตรการแก้หนี้นอกระบบเป็นแพ็กเกจเพื่อเสนอให้คณะรัฐมนตรี (ครม.) พิจารณาเร็วๆ นี้ โดยมอบหมายให้ธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน จัดตั้งหน่วยหรือฝ่ายพิเศษขึ้นมา เพื่อดูแลเรื่องหนี้นอกระบบแบบเบ็ดเสร็จ ซึ่งจะมีการเก็บข้อมูลลูกหนี้และวัดผลสำเร็จของโครงการเพื่อประเมินผลในภาพรวม ซึ่งจะแตกต่างจากโครงการที่ผ่านมาที่เปิดให้มีการลงทะเบียนแล้วปล่อยกู้ สุดท้ายก็ไม่มีการวัดผล
นอกจากนี้ กระทรวงการคลังจะ เสนอตั้งพิโคไฟแนนซ์ เพื่อเปิดโอกาสให้เจ้าหนี้นอกระบบมาขอใบอนุญาตในการปล่อยกู้คนรายย่อยที่มีวงเงินไม่เกิน 5 หมื่นบาท/ราย ในอัตราดอกเบี้ยรวมค่าธรรมเนียมไม่เกิน 36% ได้
นายชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารได้เสนอปรับโครงสร้างให้คลังพิจารณาอนุมัติเรื่องการตั้งสายงานขึ้นเพื่อดูแลเรื่องหนี้นอกระบบโดยเฉพาะ โดยสายงานดังกล่าวจะอยู่ภายใต้การกำกับของผู้ช่วยผู้อำนวยการออมสิน หรือกรณีที่ตั้งสายงานจะมีขั้นตอนมากเกินไป ก็ได้เสนอตั้งฝ่ายดูแลหนี้นอกระบบใหม่เป็นกรณีเฉพาะได้ ขึ้นอยู่ที่คลังจะอนุมัติโครงการออกมาแบบใด
ทั้งนี้ แนวทางแก้หนี้นอกระบบที่เตรียมเสนอกระทรวงการคลัง จะเป็นการปล่อยกู้พร้อมกับส่งเสริมการออมให้กับลูกหนี้ คิดอัตราดอกเบี้ยต่ำใกล้เคียงกับโครงการธนาคารประชาชน โดยจะแบ่งการชาระค่างวดออกเป็น 3 ส่วน คือ การชาระเงินต้นคืน การจ่ายดอกเบี้ย และการออมทรัพย์ เช่น ลูกหนี้กู้เงิน 2 หมื่นบาท หากคิดดอกเบี้ยที่ 12% ต่อปี เท่ากับจะต้องมีภาระผ่อนต่อเดือนที่ 2,000 บาท แบ่งเป็นการชาระคืนเงินต้น 1,000 บาท การจ่ายดอกเบี้ย 200 บาท (ประมาณ 1% ต่อเดือน ) และส่วนที่เหลือ 800 บาท จะนำมาเข้าบัญชีออมทรัพย์ เมื่อครบ 2 ปี ประชาชนก็สามารถชาระทั้งเงินต้นและดอกเบี้ยจนครบ รวมทั้งจะมีเงินออมสำหรับไว้ใช้ยามจำเป็นอีกด้วย
นายสมศักดิ์ กังธีระวัฒน์ รองผู้จัดการ ธ.ก.ส. กล่าวว่า ธ.ก.ส.ได้ตั้งสำนักบริหารหนี้นอกระบบ มีผลตั้งแต่วันที่ 1 เม.ย.ที่ผ่านมา เพื่อเตรียมความพร้อมรองรับนโยบายรัฐบาลซึ่งธนาคารอยู่ระหว่างการพิจารณาออกมาตรการแก้หนี้นอกระบบรอบใหม่เสนอให้คลังพิจารณา โดยมาตรการที่จะออกมาคาดว่าน่าจะใช้รูปแบบเดียวกันระหว่าง ธ.ก.ส. และธนาคารออมสิน สำหรับมาตรการแก้หนี้นอกระบบได้ขยายเวลาโครงการไปสิ้นสุดในปี 2560